ኢትዮጵያ በአፍሪካ ያላት የመሪነት ሚና ተጠናክሮ ቀጥሏል –  የኢ.ፌ.ዲ.ሪ. የውጭ ጉዳይ ሚኒስትር
ኢትዮጵያ በአፍሪካ ያላት ተቀባይነትና የመሪነት ሚና ተጠናክሮ መቀጠሉን የኢ.ፌ.ዲ.ሪ. የውጭ ጉዳይ ሚኒስትር ዶክተር ወርቅነህ ገበየሁ ገልጸዋል፡፡ሚኒስትሩ ከአፍሪካ ህብረት ምስረታ ጀምሮ የኢትዮጵያ ህዝብ ለጉባዔው ተሳታፊ እንግዶች ላሳየው መልካም አቀባበል ምስጋና ይገባዋል ብለው መጭው ትውልድም ይህንን ማሰቀጠል ይኖርበታል ብለዋል፡፡በአዲስ አበባ እየተካሄደ ያለውን 30ኛው የአፍሪካ ህብረት የመሪዎች ጉባዔ አስመልክተው በሰጡት መግለጫ ጉባዔው የሚያተኩርባቸውን አጀንዳዎች ገልጸዋል፡፡እንደ ዶክተር ወርቅነህ ገለጻ የአፍሪካ ህብረት ማሻሻያ ሪፎርም የጉባዔው ዋነኛ አጀንዳ ሲሆን ጉባዔው በርካታና ዝርዝር ጉዳዮችን ከማንሳት ይልቅ ወሳኝ በሆኑ አጀንዳዎች ላይ ትኩረት ያደርጋል፡፡ጉባዔው በሚወሰኑ ውሳኔዎች አተገባበር ላይ ትኩረት መስጠትና ህብረቱ በፋይናንሱ ረገድ ራሱን የቻለ ሆኖ እንዲቆም ከማስቻል አንጻር   በሰፊው ይወያዩበታልም ብለዋል፡፡በተጨማሪም ጉባዔው በንግድ፣ በእርሻና በሰላም ጉዳዮች ዙሪያ ይወያይበታል ነው ያሉት ዶክተር ገበየሁ፡፡በኢ.ፌ.ዲ.ሪ. ጠቅላይ ሚኒስትር አቶ ኃይለማሪያም ደሳለኝ የሚቀርበው ከአፍሪካ የግብርና ልማት ጋር የተያያዘ ሪፖርት የመድረኩ ሌላኛው አጀንዳ እንደሆነም ሚኒስትሩ ገልጸዋል፡፡በጉባዔው ከ40 በላይ የአፍሪካ ሃገራት  መሪዎች ፣ የተባበሩት መንግስታት ድርጅት ዋና ፀሃፊ እና ሌሎች አህጉር አቀፍ እና አለም አቀፍ ተቋማ ሃላፊዎች የሚሳተፉ ሲሆን ሁሉም የህብረተሰብ ክፍል  የተለመደውን የእንግዳ አቀባበል አጠናክሮ እንዲቀጥል ሚኒስትሩ ጥሪ አስተላለፈዋል፡፡ 